CELEX: 52022PC0049
Language: ro
Date: 2022-02-15
Title: Propunere de DECIZIE A CONSILIULUI privind poziția care urmează să fie adoptată în numele Uniunii Europene în cadrul Consiliului de parteneriat instituit prin Acordul comercial și de cooperare dintre Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte, în ceea ce privește adoptarea orientărilor pentru Forumul societății civile

COMISIA
                              EUROPEANĂ

                                                       Bruxelles, 15.2.2022
                                                       COM(2022) 49 final

                                                       2022/0034 (NLE)

                                           Propunere de

                                  DECIZIE A CONSILIULUI

      privind poziția care urmează să fie adoptată în numele Uniunii Europene în cadrul
       Consiliului de parteneriat instituit prin Acordul comercial și de cooperare dintre
     Uniunea Europeană și Comunitatea Europeană a Energiei Atomice, pe de o parte, și
     Regatul Unit al Marii Britanii și Irlandei de Nord, pe de altă parte, în ceea ce privește
                    adoptarea orientărilor pentru Forumul societății civile

RO                                                                                               RO
 ---pagebreak---                                           EXPUNERE DE MOTIVE

     1.       OBIECTUL PROPUNERII
     Comisia propune stabilirea de către Consiliu a poziției care urmează să fie adoptată în numele
     Uniunii în cadrul Consiliului de parteneriat instituit prin Acordul comercial și de cooperare
     dintre Uniunea Europeană și Comunitatea Europeană a Energiei Atomice, pe de o parte, și
     Regatul Unit al Marii Britanii și Irlandei de Nord, pe de altă parte („Acordul comercial și de
     cooperare”)1, în legătură cu adoptarea preconizată a Orientărilor privind desfășurarea
     Forumului societății civile în temeiul acordului respectiv.

     2.       CONTEXTUL PROPUNERII
     2.1.     Acordul comercial și de cooperare
     Acordul comercial și de cooperare stabilește baza pentru o relație amplă între Uniunea
     Europeană și Regatul Unit. El a intrat în vigoare la 1 mai 2021, fiind aplicat cu titlu provizoriu
     de la 1 ianuarie 2021.
     Acordul comercial și de cooperare stabilește un cadru instituțional, inclusiv mecanisme prin
     care părțile pot consulta societatea civilă cu privire la punerea în aplicare a acordului și a
     oricărui acord de completare, în particular prin interacțiunea cu grupurile consultative interne
     și cu Forumul societății civile menționat la articolele 13 și 14.
     Articolul 14 din Acordul comercial și de cooperare prevede că părțile facilitează organizarea
     unui Forum al societății civile pentru a purta un dialog privind punerea în aplicare a părții a
     doua a acestui acord. Consiliul de parteneriat adoptă orientările operaționale pentru
     desfășurarea forumului.
     Forumul societății civile este compus din reprezentanți ai societății civile din Uniunea
     Europeană și din Regatul Unit și se reunește cel puțin o dată pe an, cu excepția cazului în care
     părțile convin altfel.
     2.2.     Decizia preconizată a Consiliului de parteneriat
     Scopul actului avut în vedere de Consiliul de parteneriat este de a stabili principalele orientări
     pentru organizarea Forumului societății civile. Este necesar ca aceste orientări operaționale să
     fie adoptate de Consiliul de parteneriat înainte de prima reuniune a Forumului societății civile.

     3.       POZIȚIA CARE URMEAZĂ SĂ FIE LUATĂ ÎN NUMELE UNIUNII
     Scopul propunerii de decizie a Consiliului este de a stabili poziția care urmează să fie adoptată
     în numele Uniunii Europene în cadrul Consiliului de parteneriat instituit prin Acordul
     comercial și de cooperare privind adoptarea orientărilor pentru Forumul societății civile.
     Se propune înființarea unui Forum al societății civile, alcătuit din reprezentanți ai societății
     civile din UE și din Regatul Unit, care să reunească un număr limitat de participanți fizici de
     fiecare parte, precum și o participare mai largă prin mijloace electronice. El va fi organizat
     anual, în proximitatea temporală imediată a reuniunii unui Comitet de parteneriat pentru
     comerț și va permite participarea fizică și prin mijloace digitale. Organizarea ar fi sub
     responsabilitatea părții care organizează reuniunea și ar urma să se rotească anual. Ordinea de
     zi va fi stabilită prin acordul părților și va cuprinde aspecte legate de punerea în aplicare a
     părții a II-a a Acordului comercial și de cooperare (comerț, aviație, transport rutier,

     1
            JO L 149, 30.4.2021, p. 10.

RO                                                   1                                                    RO
 ---pagebreak---      coordonarea sistemelor de securitate socială și vize pentru vizite pe termen scurt, pescuit și
     alte dispoziții). Părțile își vor consulta grupurile consultative interne respective prevăzute la
     articolul 13 din Acordul comercial și de cooperare cu privire la eventuale puncte din ordinea
     de zi înainte de a conveni asupra unei ordini de zi.

     4.        TEMEI JURIDIC
     4.1.      Temeiul juridic procedural
     4.1.1.    Principii
     Articolul 218 alineatul (9) din Tratatul privind funcționarea Uniunii Europene (TFUE)
     prevede posibilitatea adoptării unor decizii de stabilire a „pozițiilor care trebuie adoptate în
     numele Uniunii în cadrul unui organism creat printr-un acord, în cazul în care acest
     organism trebuie să adopte acte cu efecte juridice, cu excepția actelor care modifică sau
     completează cadrul instituțional al acordului.”
     Conceptul de „acte cu efecte juridice” include actele care au efecte juridice în temeiul
     normelor de drept internațional aplicabile organismului în cauză. Sunt, de asemenea, incluse
     instrumentele care nu au un caracter obligatoriu în temeiul dreptului internațional, dar care
     „au vocația de a influența în mod decisiv conținutul reglementării adoptate de legiuitorul
     Uniunii”2.
     4.1.2.    Aplicarea la prezentul caz
     Consiliul de parteneriat este un organism creat printr-un acord, și anume Acordul comercial și
     de cooperare.
     Actul pe care Consiliul de parteneriat este îndemnat să îl adopte este un act cu efecte juridice.
     Actul avut în vedere va avea caracter obligatoriu în temeiul dreptului internațional în
     conformitate cu articolul 14 din Acordul comercial și de cooperare.
     Actul avut în vedere nu completează și nici nu modifică cadrul instituțional al Acordului
     comercial și de cooperare.
     Prin urmare, temeiul juridic procedural al propunerii de decizie îl constituie articolul 218
     alineatul (9) din Tratatul privind funcționarea Uniunii Europene (TFUE).
     4.2.      Temeiul juridic material
     4.2.1.    Principii
     Temeiul juridic material al unei decizii adoptate în temeiul articolului 218 alineatul (9) din
     TFUE depinde în principal de obiectivul și de conținutul actului avut în vedere cu privire la
     care se adoptă o poziție în numele Uniunii. În cazul în care actul avut în vedere urmărește
     două obiective sau include două elemente, iar unul dintre aceste obiective sau elemente poate
     fi identificat ca fiind obiectivul sau elementul principal, iar celălalt obiectiv sau element are
     mai degrabă un caracter accesoriu, decizia adoptată în temeiul articolului 218 alineatul (9) din
     TFUE trebuie să se întemeieze pe un singur temei juridic material, respectiv pe cel impus de
     obiectivul sau elementul principal sau predominant.

     2
              Hotărârea Curții de Justiție din         7       octombrie   2014,   Germania/Consiliu,   C-399/12,
              ECLI:EU:C:2014:2258, punctele 61 – 64.

RO                                                         2                                                        RO
 ---pagebreak---      4.2.2.   Aplicarea la prezentul caz
     Obiectivul principal și conținutul actului avut în vedere se referă la politica comercială
     comună, pescuit și transport. Prin urmare, temeiul juridic material al propunerii de decizie
     este reprezentat de articolele 207, 91, 100 și 43 din TFUE.
     4.3.     Concluzie
     Este necesar ca temeiul juridic al deciziei propuse să fie articolele 207, 91, 100 și 43 din
     TFUE, coroborate cu articolul 218 alineatul (9) din TFUE.

RO                                                3                                                 RO
 ---pagebreak---                                                                2022/0034 (NLE)

                                                Propunere de

                                           DECIZIE A CONSILIULUI

          privind poziția care urmează să fie adoptată în numele Uniunii Europene în cadrul
           Consiliului de parteneriat instituit prin Acordul comercial și de cooperare dintre
         Uniunea Europeană și Comunitatea Europeană a Energiei Atomice, pe de o parte, și
         Regatul Unit al Marii Britanii și Irlandei de Nord, pe de altă parte, în ceea ce privește
                        adoptarea orientărilor pentru Forumul societății civile

     CONSILIUL UNIUNII EUROPENE,
     având în vedere Tratatul privind funcționarea Uniunii Europene, în special articolele 43, 91,
     100 și 207 din TFUE, coroborate cu articolul 218 alineatul (9),
     având în vedere propunerea Comisiei Europene,
     întrucât:
     (1)      Acordul comercial și de cooperare dintre Uniunea Europeană și Comunitatea
              Europeană a Energiei Atomice, pe de o parte, și Regatul Unit al Marii Britanii și
              Irlandei de Nord, pe de altă parte („Acordul comercial și de cooperare”) a fost încheiat
              de Uniune prin Decizia (UE) 2021/689 a Consiliului3 din 29 aprilie 2021 și a intrat în
              vigoare la 1 mai 2021, fiind aplicat cu titlu provizoriu de la 1 ianuarie 2021.
     (2)      Articolul 14 din Acordul comercial și de cooperare prevede adoptarea de către
              Consiliul de parteneriat a orientărilor pentru desfășurarea Forumului societății civile,
              care trebuie să se reunească cel puțin o dată pe an, cu excepția cazului în care părțile
              convin altfel.
     (3)      Consiliului de parteneriat îi revine sarcina de a adopta orientările pentru funcționarea
              Forumului societății civile.
     (4)      Prin urmare, este adecvat să se stabilească poziția care urmează să fie adoptată în
              numele Uniunii în cadrul Consiliului de parteneriat.
     (5)      Pentru a permite adoptarea în timp util a orientărilor pentru Forumul societății civile,
              este necesar ca prezenta decizie să intre în vigoare la data adoptării,
     ADOPTĂ PREZENTA DECIZIE:

                                                 Articolul 1
     Poziția care urmează să fie adoptată în numele Uniunii în cadrul Consiliului de parteneriat
     instituit prin Acordul comercial și de cooperare cu privire la o decizie care urmează să fie
     luată în conformitate cu articolul 14 din acord se bazează pe proiectul de orientări pentru
     Forumul societății civile anexat la prezenta decizie.

     3
              JO L 149, 30.4.2021, p. 2.

RO                                                   4                                                   RO
 ---pagebreak---                                                Articolul 2
     Prezenta decizie se adresează Comisiei.
     Adoptată la Bruxelles,

                                                 Pentru Consiliu,
                                                 Președintele

RO                                                 5                RO
 ---documentbreak---                               COMISIA
                              EUROPEANĂ

                                                       Bruxelles, 15.2.2022
                                                       COM(2022) 49 final

                                                       ANNEX

                                             ANEXĂ

                                                la

                              Propunerea de Decizie a Consiliului

      privind poziția care urmează să fie adoptată în numele Uniunii Europene în cadrul
       Consiliului de parteneriat instituit prin Acordul comercial și de cooperare dintre
     Uniunea Europeană și Comunitatea Europeană a Energiei Atomice, pe de o parte, și
     Regatul Unit al Marii Britanii și Irlandei de Nord, pe de altă parte, în ceea ce privește
                    adoptarea orientărilor pentru Forumul societății civile

RO                                                                                               RO
 ---pagebreak---                                                       ANEXĂ
                     ORIENTĂRI PENTRU FORUMUL SOCIETĂȚII CIVILE
                             în temeiul Acordului comercial și de cooperare
     Articolul 14 alineatul (1) și articolul 14 alineatul (2) din Acordul comercial și de cooperare
     dintre Uniunea Europeană și Comunitatea Europeană a Energiei Atomice, pe de o parte, și
     Regatul Unit al Marii Britanii și Irlandei de Nord, pe de altă parte („Acordul comercial și de
     cooperare”) prevede că părțile facilitează organizarea unui Forum al societății civile compus
     din reprezentanți ai societății civile din Uniunea Europeană și din Regatul Unit al Marii
     Britanii și Irlandei de Nord (Regatul Unit), care să se reunească cel puțin o dată pe an, cu
     excepția cazului în care părțile convin altfel. Acordul comercial și de cooperare prevede, în
     plus, adoptarea de către Consiliul de parteneriat a orientărilor operaționale pentru funcționarea
     forumului.

     1.       PARTICIPANȚI
     În conformitate cu articolul 14 alineatul (3) din Acordul comercial și de cooperare1, Forumul
     societății civile va reuni reprezentanți ai societății civile din Uniunea Europeană și din
     Regatul Unit și anume, reprezentanți ai organizațiilor profesionale și patronale (dar nu
     întreprinderi private individuale), ai sindicatelor, ai mediului academic și ai organizațiilor
     neguvernamentale din diferite ramuri ale societății relevante pentru domeniile vizate în partea
     II a Acordului comercial și de cooperare. Părțile vor aplica normele și practicile lor respective
     privind înregistrarea reprezentanților societății civile pentru a promova o reprezentare
     echilibrată a organizațiilor societății civile.
     Din motive practice, numărul de participanți fizici la Forumul societății civile va fi limitat la
     60 de reprezentanți ai societății civile de fiecare parte, cu excepția cazului în care părțile
     convin altfel. Reprezentanții respectivi vor putea participa la reuniunile Forumului societății
     civile în persoană sau prin mijloace electronice. Părțile pot conveni să organizeze reuniunea
     exclusiv virtual, în conformitate cu articolul 14 alineatul (2) din Acordul comercial și de
     cooperare. Forumul societății civile va fi deschis participării altor membri ai organizațiilor
     societății civile care se înregistrează în prealabil, în calitate de observatori.

     2.       DOMENIU DE APLICARE
     Discuțiile din cadrul Forumului societății civile vor viza domeniile din partea a II-a a
     Acordului comercial și de cooperare: comerț, aviație, transport rutier, coordonarea sistemelor
     de securitate socială și vize pentru vizite de scurtă durată, pescuit și alte domenii.

     3.       CALENDAR, ORGANIZARE ȘI ORDINE DE ZI
     Acordul comercial și de cooperare stabilește că Forumul societății civile se va întruni cel
     puțin o dată pe an, cu excepția cazului în care părțile convin altfel. Forumul societății civile se
     va reuni în imediata apropiere temporală a reuniunii Comitetului de parteneriat comercial, cu
     excepția cazului în care părțile convin altfel. Copreședinții Comitetului de parteneriat

     1
            Forumul societății civile este deschis participării organizațiilor independente ale societății civile
            înființate pe teritoriile părților, inclusiv a membrilor grupurilor consultative interne menționate la
            articolul 13 din Acordul comercial și de cooperare. Fiecare parte promovează o reprezentare echilibrată,
            care să includă organizații neguvernamentale, organizații profesionale și patronale, precum și
            sindicatele active în domeniul economic, al dezvoltării sustenabile, social, al drepturilor omului, al
            mediului și în alte domenii.

RO                                                        1                                                            RO
 ---pagebreak---      comercial și ai comitetelor specializate în comerț și copreședinții comitetelor specializate în
     domeniul energiei, transportului aerian, siguranței aviației, transportului rutier, coordonării
     sistemelor de securitate socială și pescuitului vor putea participa la lucrările forumului atunci
     când subiectele care țin de competența lor sunt discutate în cadrul forumului.
     Forumul societății civile va fi organizat de partea care este responsabilă de găzduirea
     reuniunii Comitetului de parteneriat pentru comerț, ceea ce înseamnă că locația forumului va
     alterna între Uniunea Europeană și Regatul Unit, cu excepția cazului în care părțile convin
     altfel. Partea care găzduiește forumul va oferi locul de desfășurare și va facilita reuniunea (de
     exemplu, va furniza linkuri pentru înregistrare și participare virtuală).
     Părțile vor consulta grupurile lor consultative interne cu privire la eventuale puncte ale ordinii
     de zi înainte de a conveni cu cealaltă parte asupra unui proiect de ordine de zi. Părțile vor
     publica proiectele de ordine de zi cu 15 zile înainte de data reuniunii Forumului societății
     civile.
     Partea gazdă va redacta rezultatele și concluziile Forumului societății civile de comun acord
     cu cealaltă parte, în termen de 30 de zile de la reuniune. Rezultatele și concluziile fiecărei
     reuniuni vor fi comunicate Consiliului de parteneriat, Comitetului de parteneriat pentru
     comerț și comitetelor specializate în domeniul energiei, transportului aerian, siguranței
     aviației, transportului rutier, coordonării sistemelor de securitate socială, pescuitului și vor fi
     puse la dispoziția publicului.
     Consiliul de parteneriat poate modifica prezentele orientări, inclusiv pentru a aborda
     problemele apărute în cursul punerii lor în aplicare.

RO                                                   2                                                     RO